ಬೆಂಗಳೂರಿನಲ್ಲೊಬ್ಬ ಸೈಕೋ – ಲೇಡೀಸ್ ಪಿಜಿಗಳಲ್ಲಿ ನುಗ್ಗಿ ಬಟ್ಟೆ ಕದ್ದು ಎಸ್ಕೇಪ್

ಬೆಂಗಳೂರು: ಸಿಲಿಕಾನ್ ಸಿಟಿಯಲ್ಲೊಬ್ಬ ಸೈಕೋಪಾತ್ ಕಾಣಿಸಿಕೊಂಡಿದ್ದು, ಲೇಡೀಸ್ ಪಿಜಿಗಳಿಗೆ ನುಗ್ಗಿ ಬಟ್ಟೆ ಕದ್ದು ಪರಾರಿಯಾಗುತ್ತಿದ್ದಾನೆ.

ನಗರದ ಸುದ್ದಗುಂಟೆಪಾಳ್ಯದಲ್ಲಿ ಸೈಕೋಪಾತ್ ಸದ್ದು ಮಾಡುತ್ತಿದ್ದು, ಲೇಡೀಸ್ ಪಿಜಿಗಳೇ ಇವನ ಟಾರ್ಗೆಟ್ ಆಗಿದೆ. ತಡರಾತ್ರಿ ಪಿಜಿಗೆ ನುಗ್ಗುತ್ತಾನೆ. ನಂತರ ಬಟ್ಟೆಗಳನ್ನು ಕದಿಯುತ್ತಿದ್ದಾನೆ. ಇದರಿಂದ ಪಿಜಿಗಳಲ್ಲಿ ವಾಸವಾಗಿರುವ ಯುವತಿಯರು, ಸ್ಥಳೀಯ ವಾಸಿಗಳಿಗೆ ಅಪರಿಚಿತ ಸೈಕೋಪಾತ್ ಆತಂಕ ಮೂಡಿಸಿದ್ದಾನೆ.

ಒಂದು ದಿನ ತಡರಾತ್ರಿ ಬಂದರೆ ಮತ್ತೊಮ್ಮೆ ಮುಂಜಾನೆ ಲೇಡೀಸ್ ಪಿಜಿಗಳಿಗೆ ಎಂಟ್ರಿಯಾಗುತ್ತಾನೆ. ಸೆರೆಹಿಡಿಯಲು ಸಾಕಷ್ಟು ಭಾರೀ ಪ್ರಯತ್ನಪಟ್ಟರೂ ಕೈಗೆ ಸಿಗದೇ, ಜಂಪ್ ಮಾಡಿ ಎಸ್ಕೇಪ್ ಆಗುತ್ತಿದ್ದಾನೆ. ಈ ಸೈಕೋಪಾತ್ ವ್ಯಕ್ತಿಯ ಕೃತ್ಯ ಸಿಸಿಟಿವಿಯಲ್ಲಿ ಸೆರೆಯಾಗಿದೆ.

ಈ ಸಂಬಂಧ ಸುದ್ದಗುಂಟೆಪಾಳ್ಯ ಪೊಲೀಸ್ ಠಾಣೆಯಲ್ಲಿ ಪ್ರಕರಣ ದಾಖಲಾಗಿದೆ.